Document ID: 32012R0812

KOMISJONI RAKENDUSMÄÄRUS (EL) nr 812/2012,
12. september 2012,
millega muudetakse nõukogu määrust (EÜ) nr 747/2001 teatavate Marokost pärit põllumajandustoodete ja töödeldud põllumajandustoodete Euroopa Liidu tariifikvootide osas
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 9. aprilli 2001. aasta määrust (EÜ) nr 747/2001 (millega sätestatakse teatavate Vahemere maadega sõlmitud lepingute alusel sooduskohtlemiseks kõlblike toodete ühenduse tariifi- ja individuaalkvootide haldamine ning tunnistatakse kehtetuks määrused (EÜ) nr 1981/94 ja (EÜ) nr 943/95), (1) eriti selle artikli 5 lõike 1 punkti b,
ning arvestades järgmist:
(1)
Euroopa Liidu ja Maroko Kuningriigi vahel on sõlmitud kirjavahetuse vormis leping, milles käsitletakse põllumajandustoodete, töödeldud põllumajandustoodete, kala ja kalandustoodetega seotud vastastikuseid liberaliseerimismeetmeid ning millega asendatakse Euroopa - Vahemere piirkonna lepingu (millega luuakse assotsiatsioon ühelt poolt Euroopa ühenduste ja nende liikmesriikide ning teiselt poolt Maroko Kuningriigi vahel) protokollid nr 1, 2 ja 3 ning nende lisad ja muudatused (edaspidi „leping”) (2). Nimetatud leping on Euroopa Liidu nimel heaks kiidetud nõukogu otsusega 2012/497/EL (3).
(2)
Lepingus on sätestatud Marokost pärit põllumajandustoodete ja töödeldud põllumajandustoodete uued tariifikvoodid. Samuti nähakse sellega ette muuta määruses (EÜ) nr 747/2001 kõnealuste toodete suhtes sätestatud olemasolevaid tariifikvoote.
(3)
Lisaks ei nähta lepinguga enam ette määruses (EÜ) nr 747/2001 sätestatud individuaalkvootide raames kohaldatavaid tariifseid soodustusi.
(4)
Vaja on rakendada uued tariifikvoodid, olemasolevate tariifikvootide muudatused ja individuaalkvootide lõpetamine, nagu on sätestatud kõnealuses lepingus. Määrust (EÜ) nr 747/2001 tuleks seepärast vastavalt muuta.
(5)
Esimese kohaldamisaasta jaoks tariifikvootide arvutamiseks tuleks kooskõlas lepinguga sätestada, et enne lepingu jõustumise kuupäeva kehtima hakanud tariifikvootide mahtusid tuleb vähendada proportsionaalselt ajavahemikuga, mis on möödunud enne kõnealust kuupäeva.
(6)
Täiendavate tariifikvootide igakuine kasutamine, mida kohaldatakse alates 1. novembrist kuni 31. maini Euroopa Liitu imporditavate Marokost pärinevate värskete või jahutatud tomatite suhtes, peaks lepingu kohaselt piirduma 30 protsendiga esialgsest kogusest netomassiga 28 000 tonni.
(7)
Kuna leping jõustub 1. oktoobril 2012, tuleks käesolevat määrust kohaldada alates sellest kuupäevast.
(8)
Käesoleva määrusega ette nähtud meetmed on kooskõlas tolliseadustiku komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määrust (EÜ) nr 747/2001 muudetakse järgmiselt.
1)
Artikkel 3a asendatakse järgmisega:
„Artikkel 3a
Marokost pärinevate tomatite tariifikvootide erisätted
1. CN-koodi 0702 00 00 alla kuuluvate igal hooajal 1. oktoobrist 31. maini (edaspidi „turustusaasta”) vabasse ringlusse lubatud tomatite puhul peab järjekorranumbri 09.1104 all vastavalt 1. oktoobrist 31. detsembrini ja 1. jaanuarist 31. märtsini kohaldatavate II lisas sätestatud igakuiste tariifikvootide kasutamise lõpetama iga aasta 15. jaanuaril ja 1. aprillile järgneval teisel Euroopa Komisjoni tööpäeval. Järgmisel komisjoni tööpäeval määravad komisjoni teenistused kindlaks iga tariifikvoodi kasutamata saldo ja võimaldavad selle kasutamist sellel turustusaastal järjekorranumbri 09.1112 all kohaldatava lisakvoodi raames.
Pärast tariifikvootide peatamise kuupäevi toimub peatatud tariifikvootide tagasiulatuv kasutamine, mis leiab aset novembris, detsembris ja jaanuarist märtsini, ning edasine peatatud tariifikvootide kasutamata osa ülekandmine sellel turustusaastal järjekorranumbri 09.1112 all kohaldatava lisakvoodi piires. Järjekorranumbrit 09.1112 kandva tariifikvoodi haldamise üksikasjalikud tingimused on sätestatud lõikes 2.
2. CN-koodi 0702 00 00 alla kuuluvate Marokost pärit ja Euroopa Liidus vabasse ringlusse lubatud tomatite puhul piiratakse II lisas järjekorranumbri 09.1112 all sätestatud, 1. novembrist 31. maini kohaldatavate igakuiste tariifikvootide kasutamist 30 protsendini esialgsest kogusest netomassiga 28 000 tonni.
Järjekorranumbrit 09.1112 kandvat tariifikvooti hallatakse üldkvoodina, mis hõlmab seitset igakuist alamkvooti, mida kohaldatakse järjekorranumbri 09.1193 all.
Kõnealune tariifne soodustus antakse ainult siis, kui on deklareeritud järjekorranumber 09.1193.”
2)
II lisa asendatakse käesoleva määruse lisas esitatud tekstiga.
Artikkel 2
Käesolev määrus jõustub järgmisel päeval pärast selle avaldamist Euroopa Liidu Teatajas.
Seda kohaldatakse alates 1. oktoobrist 2012.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 12. september 2012

Labels: 3
17
18